text: Royal helikopter på afveje
  07 juni 2010 kl. 07.34
  Dronningen skulle have et lift med en helikopter søndag morgen, men maskinen havde besvær med at finde det rigtige landingssted i Årøsund.
  Det kan nogle gange være svært at skelne den ene mark fra den anden. I hvert fald valgte piloterne på en helikopter i første omgang den forkerte mark, da de søndag morgen skulle hente dronningen i Årøsund.
  Folk strømmede ud af deres villaer, da Flyvevåbnets redningshelikopter satte hjulene ned på en mark for enden af Sundparken, oplyser jv.dk.
  
  Forskrækket ko
  En ko blev så forskrækket over den larmende gæst, at den løb ud af sin indhegning, mens de morgenfriske til gengæld fik en uventet flyopvisning på nært hold.
  
  Fandt den rigtige mark
  Ret hurtigt gik det op for piloterne, at de var gået ned det forkerte sted.
   
  Efter kort tid fløj den videre og ramte så den rigtige mark.
  Helikopteren skulle bringe dronningen til Airshow i Skrydstrup.
  